钦定古今图书集成/历象汇编/乾象典/第032卷 > 《邓玉函测天约说》 > 《论朦胧》〈早为晨分暮为昏分或井曰晨昏或省曰朦曰朦影朦度〉
## 钦定古今图书集成/历象汇编/乾象典/第032卷 > 《邓玉函测天约说》 > 《论朦胧》〈早为晨分暮为昏分或井曰晨昏或省曰朦曰朦影朦度〉

太阳在二点，二点之距一至等，其朦亦等，何者？去至
等则同在一距等圈上故。

若二点之距一分等，其朦不等，孰大孰小？近于上极
者则大，远则小。

北极出地处，则北六宫之朦大于南六宫，南极出地
处反是。

北极出地处，太阳在北六宫愈近夏至，朦愈大，迄夏
至极大，过夏至渐小。南方近冬至愈大，迄冬至则极
大，过冬至渐小。北极出地处迄冬至不极小，极小者，
在赤道冬至之间。南方迄夏至不极小，极小者，在赤
道夏至之间。

太阳在北六宫，愈北朦愈大。

平球之处，其太阳入地低度不过二十三，去朦度之
十八未远也。故其晨昏最长。一年之中，明多于晦，几
乎不夜。

正球上两点，在赤道南北，其距赤道等，其朦亦等；其
距赤道不等，其朦亦不等。愈大愈远，赤道者愈大。故
二至之朦甚大，二分之朦甚小。

问：“欹球北极出地处之朦，夏至极大，而冬至不极小，
极小者在赤道冬至之间，然则安在？”曰：“此在秋分之
后，特随地不同，皆在分后至前，不在其日也。如北极
出地四十度，春分则六刻三十三分，夏至八刻六十
分，秋分六刻三十三分，冬至则七刻，最小者六刻二
十六分有奇，在寒露之中，候五日也。”